與丘程凌林四君同賦食河豚
作者：蘇頌
朝代：宋

paragraphs: 水族誠萬種，茲魚非衆儔。
形厖而味異，名與畜豕侔。
江南春風和，乘時泝江流。
貪婪爾之能，腥臊固相投。
膨膨逞怒腹，駢駢競尖頭。
靡因梁笱獲，謾污筌餌求。
虛傳百金貴，不充四時羞。
假以薑桂芼，薦之尊俎酬。
飽飫有奚適，包藏乃爲憂。
嗟予鄙異食，顧此偏憎尤。
河魴風陳詩，蝦蟆譏柳州。
腊毒戒厚味，茲言實嘉謀。
盍投會稽犗，更垂渭濱鈎。
一釣蓬山鼇，復連東海鰍。
割鮮輕屠龍，和羹小函牛。
誰同厭若魚，何必誇食鰌。